ไม่ชำระค่าผ่านทางมอเตอร์เวย์ มีความผิดอย่างไรได้บ้าง
มีความผิดตามพระราชบัญญัติกำหนดค่าธรรมเนียมการใช้ยานยนต์บนทางหลวงและสะพาน พ.ศ. 2497 และที่แก้ไขเพิ่มเติม ดังต่อไปนี้
- มาตรา 7 บุคคลใดใช้ยานยนต์บนทางหลวงหรือสะพานโดยเจตนาหลีกเลี่ยงไม่เสียค่าธรรมเนียม หรือฝ่าฝืนคําสั่งตามความในมาตรา 4 (2) ซึ่งเป็นกรณีที่พนักงานเจ้าหน้าที่สั่งให้หยุดและตรวจสอบยานยนตร์ที่ผ่าน หรือจะผ่านทางหลวงและสะพาน เพื่อประโยชน์ในการเรียกเก็บค่าธรรมเนียม มีความผิดต้องระวางโทษปรับเป็นจํานวน 10 เท่าของอัตราค่าธรรมเนียมที่กําหนดในกฎกระทรวง
- มาตรา 8 ผู้ใดฝ่าฝืนคําสั่งตามความในมาตรา 4 (3) ซึ่งเป็นกรณีที่พนักงานเจ้าหน้าที่ออกคำสั่งให้บุคคลใดๆ มาชี้แจงหรือแสดงหลักฐานเกี่ยวกับการหลีกเลี่ยงไม่เสียค่าธรรมเนียมตามพระราชบัญญัตินี้ มีความผิดต้องระวางโทษปรับไม่เกิน 200 บาท และผู้ใดไม่ปฏิบัติตามกฎกระทรวงที่ออกตามมาตรา 5 แห่งพระราชบัญญัติทางหลวง พ.ศ. 2535 และที่แก้ไขเพิ่มเติม ต้องระวางโทษปรับไม่เกิน 5,000 บาท ตามมาตรา 69 แห่งพระราชบัญญัติทางหลวง พ.ศ. 2535 และที่แก้ไขเพิ่มเติม